Leif Lahn Jensen (S), 2013-11-22:
Det skal den også gøre.
I 2010 stod den daværende borgerlige regering nemlig i spidsen for en dagpengereform, der har haft alvorlige konsekvenser for helt almindelige mennesker ramt af arbejdsløshed.
Og vi har lige for lidt siden hørt, at det er noget, som Venstre stadig væk er fuldstændig ligeglade med.
Alt det her skyldes dels, at reformindfasningen var brat og brutal, dels at reformen blev gennemført midt i en krisetid.
Regeringen har fulgt udviklingen på det her område nøje, og vi har taget en lang række initiativer for at afbøde konsekvenserne af dagpengereformens brutale indfasning.
Vi har således bl.a. forlænget dagpengeperioden, styrket hjælpen til de arbejdsløse, målrettet job til langtidsledige og gennemført en uddannelsesordning.
Og hele den røde tråd i de indsatser har været at tage hånd om de her mennesker, der både er blevet ramt af arbejdsløshed og den tidligere regeringens hårde indfasning af dagpengeændringerne.
Det arbejde fortsætter vi med med det lovforslag, som vi behandler her i dag.
Forslaget udmønter netop aftalen om en midlertidig arbejdsmarkedsydelse, som regeringen indgik med Enhedslisten den 20. maj 2013.
Det her lovforslag vil skabe tryghed for alle de mennesker, som dagpengereformen berører, ved netop at sikre dem et forsørgelsesgrundlag.
Men det vil samtidig give folk en øget hjælp til at komme ind på arbejdsmarkedet igen, det vil sige, at der er en sammenhængende løsning.
Helt konkret opnås retten til midlertidig arbejdsmarkedsydelse fra det tidspunkt, hvor en persons dagpengeret eller ret til den særlige uddannelsesordning er opbrugt.
Den midlertidige arbejdsmarkedsydelse vil udgøre 60 pct. af det maksimale dagpengeniveau for ikkeforsørgere og 80 pct. for forsørgere.
En vigtig del af lovforslaget er netop, at der gøres en ekstraordinær indsats for at få de her folk i arbejde.
Det sker ved hjælp af ret og pligt til virksomhedsrettede tilbud som virksomhedspraktik, jobrotation, nytteindsats og løntilskud, ligesom ufaglærte og faglærte med forældede uddannelse får ret til tilbud om uddannelse.
På denne måde sikres de berørte forsørgelse og hjælpes tættere på arbejdsmarkedet.
Der er dem, der vil sige, og det vil man nok høre om lidt – især fra borgerlig side – at det her får folk til at blive væk fra arbejdsmarkedet.
De sociale konsekvenser af den daværende borgerlige regerings brutale indfasning af dagpengereformen kommer vi heldigvis aldrig til at kende fuldt ud – heldigvis.
For vi fik en rød regering, og til alle dem, der lytter til det her i dag – også ude i stuerne – eller kender nogle folk, som var på vej til at falde ud, eller nogle folk, som ville været faldet ud senest den 1. juli 2012, vil jeg sige, at hvis vi havde fået en blå regering, havde de mennesker, jeres familiemedlemmer, jeres venner, ingenting haft at leve af efter den 1. juli 2012.
Vi er nødt til at hjælpe de her mennesker, vi er nødt til at kigge på forholdene for de langtidsledige, for de er ikke et socialt eksperiment.
Derfor smiler jeg i dag, kan I se.
Det er en glad socialdemokratisk arbejdsmarkedsordfører, der står på Folketingets talerstol i dag, for i dag gør vi en forskel for de her mennesker.
I dag viser vi, at der er kommet en god rød regering til, som virkelig ikke kun tænker på at få dem pisket ud og i gang, men samtidig tænker på at skabe arbejdspladser, tænker på at gøre noget for de her mennesker.
Med dette lovforslag skaber vi en rimelig overgang til en 2-årig dagpengeperiode, samtidig med at vi holder hånden under de langtidsledige, der står i en vanskelig situation.
Så derfor støtter Socialdemokraterne det her lovforslag med et smil på læben.